Husk at varsle ferielukning mellem jul og nytår

Hvis din virksomhed holder lukket mellem jul og nytår, skal du huske at varsle det over for de ansatte **senest én måned før ferien begynder**. Varsling af juleferien skal ske skriftligt. Der kan ikke afholdes ferie på helligdage.

Modtager medarbejderne ikke skriftligt varsel rettidigt, har medarbejderne krav på løn under julelukningen for så vidt angår de dage, som ellers ville være almindelige arbejdsdage.

Såfremt medarbejderne ikke har optjent tilstrækkeligt med ferie til ferielukningen, kan medarbejderen bruge feriefridage eller man kan aftale ferie på forskud.

**Hvilke dage skal medarbejdere på Anlægsoverenskomsten have udbetalt SH mellem jul og nytår?**

|  |  |  |  |
| --- | --- | --- | --- |
| Dato | Timelønnede | Funktionærlignende | Elever |
| Lørdag den 24. december | Falder i weekend | Falder i weekend | Falder i weekend |
| Søndag den 25. december (1. juledag) | Falder i weekend | Falder i weekend | Falder i weekend |
| Mandag den 26. december (2. juledag) | Udbetaling fra SH-konto | Fuld løn\* | Fuld løn |
| Tirsdag den 27. december | Almindelig arbejdsdag | Almindelig arbejdsdag | Almindelig arbejdsdag |
| Onsdag den 28. december | Almindelig arbejdsdag | Almindelig arbejdsdag | Almindelig arbejdsdag |
| Torsdag den 29. december | Almindelig arbejdsdag | Almindelig arbejdsdag | Almindelig arbejdsdag |
| Fredag den 30. december | Almindelig arbejdsdag | Almindelig arbejdsdag | Almindelig arbejdsdag |
| Lørdag den 31. december | Falder i weekend | Falder i weekend | Falder i weekend |
| 1. januar (nytårsdag) | Falder i weekend | Falder i weekend | Falder i weekend |

\*OBS! Hvis funktionærlignende medarbejder arbejder på en SH-dag skal denne have en erstatningsfridag.

**Udbetaling af SH-konto og fritvalgsopsparing**

*Timelønnede*

Timelønnede skal have et eventuelt restbeløb på deres SH (og fritvalgsopsparing efter medarbejders ønske) udbetalt med den lønperiode, der ligger tættest på den 31. december.

*Elever og Funktionærlignende ansatte*

Opsparingen kan efter aftale udbetales efter samme regler som for de timelønnede, dog minus 1%, som er ferietillæg. Den 1% i ferietillæg skal udbetales efter ferielovens regler. Dvs. ved afholdelsen af ferien eller ved lønkørslen i maj og august.